Inslstoot

A Inslstoot is a Land, wou se primea af oa oda mejrane Insln oda Inslobschnitt dastreckt. Umma 1996 han 25.2% vo de unohanging Lenda Inslstootn. Inslstootn han zwengs irna Geografi vo de Konsequenzn von Klimawandl i da Regl mejnra troffn wej ondane Stootn, z. T. is des aso zwengs an affaschlejffatn Meerwossa, en einadruckatn Solzwossa u de Aswiakunga af d Vapfleḡing.
Politik.
Historisch han Inslstootn wenga troffn vo politische Instabilitetn wej d kontinentoln Entsprechunga. Aa da Õtoal vo demokratischn Stootn is ba d Inslstootn generell hejcha wej ba de kontinentoln Lenda.
Inslstootn han owa uaft gnou d Basis vo maritimna Anektir-Akziona un Iwafell u han zwengs irna Winzekait un irna grejssan Ohangekait vo Meer- u Lufdkomonikazionslinjan uaft ejara troffn vo Õgriff vo groussn, kontinentolnan Stootn.
Vill Inslstotn han zwengs dan wundn Punkt aa leichta driwahea zen falln fia Sellna un Inwasorn.
Af da ondan han s owa zwengs ira Obglenghait aa wida afwendiga õzengreiffn.
Ressuassn u Geographie.
Vill kleannane Inslstootn, wou ejtzad niad za d Industrinaziona ghejan, valoua se stoak af n Fisch aswej d primera Fouttaquelln.
Manchane wendn se aa, dass s wenga von n Erdialpreis obhenge han, dej daneiaborn u nouwochsatn Energiquelln zou.
Manchane Lenda trift da Klimawandl stiaka, u vaursacht Schlamassl wej wenga nutzbore Grindt, Wossaknapphait un ej amol a Umsidlunga. Oa tejff lingade Inslstootn han zwengs an steiḡatn Meerwossa in n Pazifik pomalad am osickan.
Da Klimwandl houd aa an Eifluß af d Inslstootn zwengs en eftan Aftretn vo Natuakatastrofn wej tropische Wirblstiam, Stuazflutn u Trickn.
Wiatschaft.
Vill Inslstootn valoua se stoak af Importt u wean stoak beitlt vo Schwankunga i da Weltwiatschaft. Zwengs da Natua vo de Inslstootn is irnane Wiatschat eftas klejnna u mejra isoliad vo Aussnhandl u -wiatschaft u mejra troffn vo Kosten fia Transpoatt. Aa d Infrastruktua wiad duach d Umwelt stiaka i Mitleiḏnschaft zong. Asnouma han midunta Japan, Taiwan u s Vaoinigta Kinereich.
A gwichtinga Wiatschaftssektoa is fia vill Inslstootn heitztoḡ da Turismus.
Zammsetzung.
Inslstootn han, trutz a poa nennasweata Asnouma, wej Indonesjen u Japan, tipischaweis ned aso stoak bsidlt.
Manchane Inslstotn konzentrian se af oa oda zwou Haptinsln, wej es Vaoinigta Kinereich, Trinidad u Tobago, Neisejland, Kuba, Bahrain, Singapua, Island, Malta, u Taiwan. Ondane dastreckn se iwa hundate oda tausade kleannane Insln, wej Indonesja, d Philippina, de Bahamas, de Seyschelln u de Maledivn. Oa toaln se oa oda mejrane Insln mid ondane Lenda, wej es Vaoinigta Kinereich u Irland; Haiti u de Dominikanische Repablik; u Indonesja, wou a Insln mid Papua Neiguinea, Brunei, Oustimor u Malaysja toalt. Bahrain, Singapua u s Vaoinigta Kinereich hom festa Vabinunga wej Bruggn u Tunnln zen Festland: Bahrain is vabunna mid Saudi-Arabja duach dej King-Fahd-Bruggn, Singapua mid Malaysia duach dej Johor–Singapore-Bruggn u dej Tuas-Second-Link-Brugg u s Vaoinigta Kinereich houd a Zuḡvabinding mid Frankreich iwa n Ärmlkanaltunnl.
Geographisch wiad es Land Australja ejara aswej a kontinentala Landmassn gseng, wou scheja an ganzn australiischn Kontinent obdeckt. I da Vagangahait hod ma s midunta zwengs an Turismus eftas aa a Insl ghoissn u vaoinzlt wiad s allweill nu aso gnennt.